[Wen] Joe Foster vertel oor ‘Hartklank’-musiekJoe Foster. Foto: Facebook. Joe Foster, wat onlangs opslae in die musiekwêreld gemaak het met die “Pad na jou hart”-temalied, het vandeesweek by Maroela Media kom kuier om te gesels oor sy album, nuwe musiek en waar sy inspirasie vandaan kom. Sy nuutste musiekvideo, “Vir jou gemaak”, het in net meer as ŉ maand meer as 40 000 trefslae op YouTube gehad. Joe vertel dié musiek vertel die storie van die proses waarin ŉ kunstenaar homself vind. “Ek het lank gedink oor presies watter liedjies ek wil sing en bemark. Dit was ŉ proses om myself van voor te leer ken as solokunstenaar. Ek het byna 30 liedjies geskryf en slegs 13 gekies vir die CD. Dié CD is vol liefdesliedjies en gaan oor wat jou hart vir jou sê om te doen,” het hy vertel. Die naam van sy album, Hartklank, het ook vir hom ŉ diep betekenis. “Soos wat ons Afrikaans praat, praat ons hart hartklank. Dis sommer ŉ naam wat ek opgemaak het vir die taal wat jou hart praat. As jy daardie taal verstaan, vat jou hart jou op ’n ongelooflike pad.” Hy het Hartklank ook as handelsmerk uitgebrei. “Ek wou hê die naam moes groter wees as net die CD. Daar gaan ŉ boek wees en daar is ŉ winkel in Knysna. Dis ŉ boodskap wat ek graag wil uitdra. Dis iets wat my op ’n pad gevat het om agter te kom wanneer die Here met my praat en dis deur middel van hartklank.” Joe vertel sy nuutste musiekvideo se lirieke is op dieselfde krans geskryf by Brenton-on-Sea waar die musiekvideo geskiet is. “Die liedjie gaan oor almal se doel in die lewe en om iemand se iemand te wees. Ek probeer nie ŉ treffer skryf of ŉ konsep vir mense gee nie. Ek wil net my gevoelens oordra en my hart aan mense te verduidelik. Ek skryf wat ek graag wil en sê wat ek graag wil. As dit is om oorlog te maak vir liefde, wil ek dit sê.” Kyk die musiekvideo van sy liedjie “Vir jou gemaak”. Besoek Joe Foster se webwerf. Let wel. Hierdie kompetisie is nou gesluit: Drie gelukkige lesers kan elk een van Joe se Hartklank CD’s wen in die Maroela Media en WS Marketing kompetisie. Stuur jou antwoord op die volgende vraag, asook jou naam, van, nommer en fisiese posadres na [email protected]: Wat is die naam van Joe se nuutste musiekvideo en liedjie wat binne een maand meer as 40 000 trefslae op YouTube gekry het? Wenners word per e-pos in kennis gestel.